Stiftelsen Norsk Luftambulanse

Stiftelsen Norsk Luftambulanse er en norsk ideell organisasjon driver luftambulansetjeneste i Norge og Danmark gjennom datterselskapet Norsk Luftambulanse AS.

Organisasjonen ble etablert i 1977 av blant andre legen Jens Moe, og tok initiativ til utviklingen av en luftambulansetjeneste i Norge. Stiftelsen het de første årene Bård Østgaards Stiftelse. Organisasjonen arbeider ellers med forskning og utvikling innen akuttmedisinske tjenester. Stiftelsens arbeid er finansiert av privat innsamlede midler fra støttemedlemmer og støttebedrifter.

Datterselskapet Norsk Luftambulanse AS er operatør på samtlige av Norges tretten legehelikopterbaser, og flyr på oppdrag fra Helseforetakene via Luftambulansetjenesten HF, som finansierer tjenesten. Fra 2017 eier datterselskapet NLA Teknologi AS legehelikopterbasene i Trondheim, Stavanger og på Dombås. Fra høsten 2017 tilbyr selskapet ulike produkter og tjenester til bruk innen luftambulansetjenesten i inn- og utland.

 Datterselskap 

 Norsk Luftambulanse AS 

alt=|miniatyr|H135 T3H-helikopteret fra Airbus på luftambulansebasen i Førde.

Norsk Luftambulanse AS er Norges største operatør av legehelikoptre, og er heleid av Stiftelsen Norsk Luftambulanse, med første oppdrag i juni 1978.

Norsk Luftambulanse AS tok over operatøransvaret på alle de 12 legehelikopterbasene i Norge fra 1. juni 2018, etter å ha vunnet en anbudskonkurranse i 2016. Siden har ytterligere en base blitt etablert. Tjenesten utføres på oppdrag fra Helseforetakenes via Luftambulansetjenesten HF.

Legehelikopterbasene er plassert i Trondheim, Førde, Bergen, Stavanger, Ål, Dombås, Lørenskog, Arendal, Evenes, Brønnøysund, Tromsø, Ålesund og Finnmark.

Selskapet har en moderne flåte bestående av Airbus H135 T3H, Airbus H145T2 og AW139 fra Leonardo. Helikoptrene bemannes med pilot og redningsmann fra Norsk Luftambulanse AS, legen er ansatt i det lokale helseforetak.

 Stiftelsens øvrige aktiviteter 
Stiftelsen Norsk Luftambulanse arrangerer en rekke kurs og konferanser for blant annet for ambulansepersonell, brann- og politimannskaper, sykepleiere og leger.

Videre driver stiftelsen et av Europas største forskningsmiljøer innen akuttmedisin utenfor sykehus med nærmere 30 stipendiater og forskere.

Stiftelsen finansierer også økt akuttberedskap i norske kommuner, for eksempel ved kursing og opplæring på tvers av nødetatene og opplæring av brann- og helsepersonell. 

 Utviklingshelikopteret 
I 2021 kjøpte Stiftelsen Norsk Luftambulanse et eget helikopter for å gjennomføre forskning, utvikling og trening uten at det påvirker den operative tjenesten.  

 Historie 
Legen Jens Moe grunnla Stiftelsen Norsk Luftambulanse da han hadde i flere år vært kritisk til ambulansesystemet i Norge, og mente at flere kunne reddes dersom hjelpen kom raskere frem.

11. mars 1978 Holdt stiftelsen oppvisning i Holmenkollen med et lånt helikopter fra Sveits. En gruppe speidere fra Oslo ble tatt i ras i Norefjell, og det ble satt i gang redning med oppvisningshelikopteret. Øivind Antonsen, en 21 år gammel speiderleder, ble Norsk Luftambulanse AS' første offisielle pasient.«Takker for livet», Drammens Tidende 16. mars 2008,

2. juni 1978 ble legehelikopteret sendt på sitt første oppdrag – en bilulykke. I begynnelsen var ikke staten begeistret for idéen om en luftambulansetjeneste, og helsedirektøren betegnet NLAs arbeid som «luksusmedisin». I løpet av 1980-tallet endret staten holdning til Norsk Luftambulanse. I dag er driften av luftambulansetjenesten offentlig finansiert. Stiftelsen Norsk Luftambulanses bidrag er i dag å videreutvikle tjenesten.

Svensk Flygambulans AB var et datterselskap eid av Stiftelsen Norsk Luftambulanse fra mai 2004 til mars 2009. Frem til oktober 2007 het det SOS Flygambulans AB. 

NLA Global Medical Support AS (GMS) er et tidligere datterselskap i Norsk Luftambulanse. Norsk Luftambulanse har drevet internasjonal ambulanseflyvning og medisinsk assistanse siden 1978. Den internasjonale virksomheten ble skilt ut i et eget selskap, GMS, i 2004, som var et heleid datterselskap i Norsk Luftambulanse. I november 2008 ble selskapet solgt til det nordiske selskapet SOS International a/s.

 Generalsekretærer 
2002–2010: Steinar Sørlie 

2011–2013: Åslaug Haga 

2013–2015: Erik Kreyberg Normann Erik Kreyberg Normann blir ny generalsekretær i Stiftelsen Norsk Luftambulanse  - pressemelding fra Norsk Luftambulanse, 13. januar 2013.

2015–2024: Hans Morten Lossius

2024– Stephen Sollid

 Referanser 

 Eksterne lenker 

 Norsk Luftambulanse – hjemmeside både for stiftelsen og det operative selskapet

Kategori:Norske helseorganisasjoner
Kategori:Norske stiftelser
Kategori:Norske ideelle organisasjoner
Kategori:Organisasjoner etablert i 1977